O româncă își trăiește visul de a locui la țară și de a da viață pasiunii sale. Din obiecte vechi, de pe vremea bunicilor, ce intră pe mâinile ei, ies minuni artizanale, decorative sau vestimentare, care stârnesc admirația.
Chiar dacă Brașovul nu este văzut ca un oraș aglomerat cum sunt Bucureștiul și Clujul, există și locuitori care sunt nemulțumiți de ritmul vieții de aici și caută liniștea unui trai într-un loc cu mult mai puțini oameni și cu aer mai puțin poluat.
O brașoveancă a decis că e momentul să renunțe la viața și jobul de la oraș și să-și urmeze visul. Nu numai că s-a mutat la țară, undeva în județul Timiș, dar și-a schimbat total cariera. Nu i-a fost deloc ușor, pentru că, o perioadă, a fost nevoită să își ia un job care nu era foarte bine plătit, ca să poată supraviețui.
"Să vă spun o poveste! Perioada asta e cu sărbătoare la mine, împlinesc doi ani de zile de când mi-am dat demisia de la job și lucrez full-time la visul meu, după ce, înainte, o perioadă, am dus în paralel această mică afacere cu un job flexibil în curățenie (nu mi-e rușine să o zic) ca să pot supraviețui și să cresc", povestește Daniela Epure.
Ea face obiecte de decor realizate în tehnica nodurilor, macrame și mileuri reciclate. Talentul ei se vede în fotografii, însă antreprenoarea întâmpină mari probleme din cauza legislației care nu îi încurajează deloc pe meșteșugari.
"Așadar, sunt doi ani de când sunt pe picioarele mele, doi ani în care mi-am făcut angajare pe propria firmă, treptat. Am început cu două ore, ca să supraviețuiesc cu taxele, apoi, unii din voi știți, probabil, s-a dat lege și a trebuit să mă angajez la 8 ore (pe hârtie, bineînțeles, că uneori lucrez și nopțile, și weekendurile (știți voi cum e), apoi s-a mărit salariul minim (pentru că, da, la minim pe economie supraviețuiesc), de vreo două ori, iar acum trebuie iar să fac modificări pentru că, la doi ani, un angajator e obligat să mărească salariul minim și pierde facilitatea celor 200 de lei neimpozabili, cum m-a anunțat printr-un email contabila mea", spune Daniela Epure.
Daniela spune că a făcut aceste dezvăluiri nu ca să se plângă, deoarece este tare mândră de ea și de ce a realizat în acești doi ani și este tare mândră să poată scoate din când în când și un extra de dividende.
Ea vrea doar ca să înțeleagă toată lumea că nu-i deloc ușor să fii antreprenor în România, mai ales pe-un vis, mai ales pe meșteșug. Și mai vrea să înțeleagă cu toții că nu se îmbogățește, ci trăiește, cu mândrie și mulțumire sufletească, cu satisfacția lucrului făcut de mână, făcut bine, făcut cu pasiune.